[pic] | EUROOPA ÜHENDUSTE KOMISJON |

Brüssel 24.5.2006

KOM(2006) 239 lõplik

KOMISJONI TEATIS NÕUKOGULE JA EUROOPA PARLAMENDILE

Eelarvedistsipliini ja usaldusväärse finantsjuhtimise kohta sõlmitud institutsioonidevahelise kokkuleppega seotud õigusaktide ettepanekud

KOMISJONI TEATIS NÕUKOGULE JA EUROOPA PARLAMENDILE

Eelarvedistsipliini ja usaldusväärse finantsjuhtimise kohta sõlmitud institutsioonidevahelise kokkuleppega seotud õigusaktide ettepanekud

EELARVEDISTSIPLIINI JA USALDUSVÄÄRSE FINANTSJUHTIMISE KOHTA SÕLMITUD INSTITUTSIOONIDEVAHELISE KOKKULEPPEGA SEOTUD ÕIGUSAKTIDE ETTEPANEKUD

Komisjoni, nõukogu ja Euroopa Parlamendi vahel 17. mail 2006 sõlmitud 2007.–2013. aasta finantsraamistiku kokkulepe („institutsioonidevaheline kokkulepe eelarvedistsipliini ja usaldusväärse finantsjuhtimise kohta“) tähendab Euroopa jaoks suurt edasiminekut. Kokkulepe tagab laienenud Euroopa Liidu poliitilistele prioriteetidele järgmiseks seitsmeks aastaks stabiilse finantsraamistiku. Nüüd peavad ELi institutsioonid ja liikmesriigid kindlustama, et olemasolevaid rahalisi vahendeid kasutataks nii targasti ja otstarbekalt kui võimalik. Euroopa Liidu tasandil tegutsemine peab andma riigi, regionaalse või kohaliku tasandi meetmetele tegeliku lisaväärtuse ja mõjutama Euroopa majandussubjekte optimaalselt. Komisjon on valmis täitma oma rolli kõikides nendes aspektides.

Kokkuleppe sõlmimine on oluline samm lõppeesmärgi suunas, milleks on rakenduskavade valmimine 2007. aasta alguseks. Praegu tuleb jätkata tööd iga õigusakti tasandil. Komisjon soovib selle nimel jätkata oma rolli algatajana ja kompromisside otsijana, mida ta on täitnud alates läbirääkimiste algusest.

2007.–2013. aasta finantsraamistikku käsitlevate läbirääkimiste käigus võtsid Euroopa Parlament, nõukogu ja komisjon 2005. aasta oktoobris vastu ühisdeklaratsiooni. Selles kohustusid nad jätkama tööd käimasolevate õigusaktide ettepanekutega ning saavutama pärast institutsioonidevahelise kokkuleppe sõlmimist ja komisjoni muudetud ettepanekuid aluseks võttes iga õigusakti suhtes kokkuleppe. Komisjon võtab täna EÜ asutamislepingu artikli 250 lõike 2 alusel ja eesmärgiga lihtsustada selle etapi läbimist iga õigusakti puhul, vastu 30 ettepanekut, millest 26 muudetud ja 4 uut ettepanekut.

Sellesse kogumisse ei ole võetud teatavaid õigusakte, näiteks neid, mille suhtes on pärast 17. maid juba poliitilisele kokkuleppele jõutud. Nende puhul täitis komisjon igati oma rolli, ning aitas kahel seadusandlikul harul kokkuleppele jõuda. Kogumisse ei kuulu ka õigusaktide ettepanekud, mille puhul institutsioonidevahelise kokkuleppe sõlmimine ei mõjuta komisjoni esialgset ettepanekut. Ülejäänud õigusaktid kuuluvad täna esitatud õigusaktide hulka ning nende puhul on komisjon oma muudatusettepanekutes võtnud institutsioonidevahelise kokkuleppe sisu arvesse kas lihtsustatud viisil, kui programmile eraldatud rahalisi vahendeid tuleks kohandada, või üksikasjalikult, kui oleks vaja läbi vaadata õigusakti struktuur või isegi sisu. Märkimist vajab ka tõik, et neli muudetud ettepanekut sisaldavad juba Euroopa Parlamendis esimesel lugemisel heaks kiidetud muudatusettepanekuid. Üks ettepanek on vastavalt nõukogu ja Euroopa Parlamendi taotlusele jagatud kaheks muudetud ettepanekuks juba enne, kui Euroopa Parlament ettepaneku esimesele lugemisele paneb.

Komisjon kutsub Euroopa Parlamenti ja nõukogu jätkama muudetud ettepanekutega tööd ning see töö võimalikult kiiresti lõpule viia. Eesmärk on tagada kõikide vajalike juriidiliste vahendite õigeaegne olemasolu, et rakenduskavad võiks 2007. aasta jaanuaris käivituda.